钦定古今图书集成/明伦汇编/氏族典/第078卷 > 吴奎
## 钦定古今图书集成/明伦汇编/氏族典/第078卷 > 吴奎

按《宋史吴奎传》：“奎字长文，潍州北海人。性强记，于书
无所不读。举五经，至大理丞，监京东排岸，再迁殿中
丞，策贤良方正入等，擢太常博士，通判陈州。入为右
司谏，改起居舍人，同知谏院。唐介论文彦博，指奎为
党，出知密州，加直集贤院，徙两浙转运使，入判登闻
检院，同修起居注，知制诰。奉使契丹，会其主加称号”，
要入贺，奎以使事有职，不为往归。遇契丹使于涂，契
丹以金冠为重，纱冠次之，奎杀其仪以见，坐是出知
寿州。至和三年，拜翰林学士、权开封府。奎达于从政，
应事敏捷，吏不敢欺。居三月，治声赫然。除端明殿学
士、知成都府，以亲辞，改郓州。复还翰林，拜枢密副使。
治平中，丁父忧，居丧毁瘠。神宗初立，奎适终制，以故
职还朝。逾月，参知政事。御史中丞王陶诋韩琦，奎状
其过。诏除陶翰林学士，奎执不可，陶疏奎阿附。陶既出奎，亦以资政殿大学士知青州。司马光谏，乃召奎
归中书。及琦罢相，竟出知青州。明年薨，赠兵部尚书，
谥文肃。奎喜奖廉善，有所知，辄言之。